Mareka 6 | Beibele Inthaneteng | Phetolelo ya Lefase le Lefsa
6 Ke moka a tloga moo a tla seleteng sa gabo, barutiwa ba gagwe ba mo latela.+
2 Ka Sabatha a thoma go ruta sinagogeng, ba bantši ba bao ba bego ba theeditše ba ile ba kgotsa ba re: “Motho yo o tšere kae dilo tše?+ Le gona ke ka baka la’ng a filwe bohlale bjo gomme mediro e matla gakaakaa e dirwa ka diatla tša gagwe?
3 Na yena yo ga se mmetli+ morwa wa Maria+ e bile na ga se ngwanabo Jakobo,+ Josefa, Judase le Simone?+ Na dikgaetšedi tša gagwe ga di na le rena mo?” Ka gona ba kgopišega ka baka la gagwe.+
4 Eupša Jesu a re go bona: “Moporofeta ga a ke a nyatšwa ge e se seleteng sa gabo+ le gare ga ba gabo le ntlong ya gagwe.”+
5 Ka gona, ga a ka a dira mediro e matla moo ge e se go bea ba sego kae ba babjago diatla le go ba fodiša.
6 Ruri, o ile a makatšwa ke go hloka ga bona tumelo. A thetha le metsana ya moo tikologong yeo a tšama a ruta.+
7 Bjale a bitša ba lesomepedi, a thoma go ba roma ka babedi ka babedi+ le go ba nea matla a go fenya meoya e sa hlwekago.+
8 A ba nea le ditaelo tša gore ba se tšee selo bakeng sa leeto ge e se lehlotlo feela; a re ba se tšee senkgwa, mokotlana wa dijo+ goba tšhelete ya koporo dikhwameng tša bona tša tšhelete,+
9 eupša a re ba rwale diramphašane le gore ba se apare diaparo tše pedi.+
10 Go feta moo, a re go bona: “Kae le kae moo le tsenago gona legaeng,+ le dule moo go fihla ge le tloga lefelong leo.+
11 Lefelong le ge e le lefe moo ba sa le amogelego gona goba go le kwa, ge le etšwa moo le hlohlore lerole le le lego tlase ga dinao tša lena gore e be bohlatse go bona.”+
12 Ka gona, ba tšwa ba bolela le batho e le gore ba itshole,+
13 ba be ba leleka batemona+ ba bantši le go tlotša ba bantši bao ba babjago ka makhura+ le go ba fodiša.+
14 Bjale tša fihla ditsebeng tša Kgoši Heroda,* gobane leina la Jesu le ile la tsebja phatlalatša gomme batho ba be ba re: “Johane Mokolobetši o tsošitšwe bahung, ka baka leo o kgona go dira mediro e matla.”+
15 Eupša ba bangwe ba be ba re: “Ke Eliya.”+ Ba bangwe bona ba re: “Ke moporofeta bjalo ka yo mongwe wa baporofeta ba kgale.”+
16 Eupša ge Heroda a ekwa seo a re: “Johane yo ke mo kgaotšego hlogo, o tsošitšwe.”+
17 Gobane Heroda ka boyena o be a ile a romela batho gomme a swara Johane a mo tlema kgolegong ka baka la Herodiase mosadi wa Filipi ngwanabo, ka ge a be a mo nyetše.+
18 Gobane Johane o be a ile a botša Heroda leboelela gore: “Ga go dumelelwe ke molao gore o tšee mosadi wa ngwaneno.”+
19 Eupša Herodiase o be a mo swere ka pelo+ gomme a nyaka go mmolaya, eupša a sa kgone.+
20 Heroda yena o be a boifa+ Johane, a tseba gore e be e le monna yo a lokilego le yo mokgethwa,+ o be a mo lotile. Neng le neng ge a be a ekwa+ Johane a bolela, o be a sa tsebe gore a mo dire eng eupša a tšwela pele a thabela go mo kwa.
21 Eupša letšatši le le loketšego+ le ile la fihla ge Heroda a be a diretše banna ba gagwe ba maemo a godimo le balaodi ba madira le ba go hlomphega ba Galilea monyanya ka letšatši la gagwe la matswalo.+
22 Morwedi wa yena Herodiase yoo a tsena a bina gomme a kgahliša Heroda le bao ba bego ba dutše le yena.+ Kgoši ya re go mosetsana: “Nkgopele le ge e ka ba eng yeo o e nyakago, ke tla go nea yona.”
23 Ee, a mo enela a re: “Le ge e le eng yeo o nkgopelago yona, ke tla go nea,+ le ge e le seripagare sa mmušo wa ka.”+
24 Ke moka a tšwa, a re go mmagwe: “Ke kgopele’ng?” Yena a re: “Hlogo ya Johane Mokolobetši.”+
25 Gateetee a tsena ka bjako go kgoši gomme a kgopela, a re: “Ke nyaka gore gona bjalebjale o nnee hlogo ya Johane Mokolobetši e le godimo ga mogopo.”
26 Gaešita le ge se se ile sa kweša kgoši bohloko kudu, fela ga se ya ka ya nyaka go hlokomologa kgopelo ya gagwe, ka baka la dikeno tšeo a di dirilego pele ga bao ba bego ba dutše tafoleng.+
27 Ka gona, gateetee kgoši ya romela moleti wa yona gomme ya mo laela gore a tliše hlogo ya Johane. A tloga a ya a mo kgaola hlogo kgolegong+
28 gomme a tliša hlogo ya gagwe ka mogopo a e nea mosetsana yola, yena a e nea mmagwe.+
29 Ge barutiwa ba gagwe ba di kwa, ba tla ba tšea setopo sa gagwe ba se boloka lebitleng.+
30 Ke moka baapostola ba phuthega pele ga Jesu, ba mmegela dilo ka moka tšeo ba di dirilego le go di ruta.+
31 Yena a re go bona: “Tlang, lena le nnoši, ka thopeng lefelong le le lego lekatana+ le khutšeng go se nene.”+ Gobane go be go na le ba bantši bao ba bego ba etla e bile ba tloga gomme ba be ba se na nako ya go iketla gaešita le go ja dijo.+
32 Ka gona, ba tloga ba nnoši ka sekepe ba ya lefelong le le lego lekatana.+
33 Eupša batho ba ba bona ge ba tloga gomme ba bantši ba tseba seo, ba kitimela gotee moo ka maoto go tšwa metseng ka moka, ba fihla pele ga bona.+
34 Eitše ge a etšwa a bona lešaba le legolo, a le šokela+ gobane le be le le bjalo ka dinku tše di se nago modiši.+ A thoma go le ruta dilo tše dintši.+
35 Bjale nako e be e šetše e ile, barutiwa ba gagwe ba tla go yena ba re: “Lefelo le le ka thokwana, le nako e šetše e ile.+
36 Ba phatlalatše gore ba ye magaeng le metsaneng ya tikologong yeo gomme ba ithekele sa go ja.”+
37 Ge a ba araba a re go bona: “Lena ba neeng sa go ja.” Ge a re’alo ba re go yena: “Na re ye go reka dinkgwa tšeo di lekanago ditenariase* tše makgolopedi re di nee batho ba je?”+
38 A re go bona: “Le na le dinkgwa tše kae? Eyang le yo bona!” Eitše ge ba kgonthišitše ba re: “Tše hlano, ka ntle le dihlapi tše pedi.”+
39 A laela batho ka moka gore ba dule ka dihlopha+ bjanyeng bjo botala.+
40 Ba dula fase ka dihlopha tša ba lekgolo le tša ba masomehlano.+
41 Bjale a tšea dinkgwa tše hlano le dihlapi tše pedi a lebelela legodimong a kgopela tšhegofatšo.+ A ngwathaganya+ dinkgwa a di fa barutiwa ba gagwe gore bona ba di nee batho, ke moka a arolela batho ka moka dihlapi tše pedi.
42 Ka gona, bohle ba ja ba khora,+
43 ba tšea diroto tše lesomepedi tše di tletšego marathana, ka ntle le dihlapi.
44 Bao ba jelego dinkgwa e bile banna ba dikete tše hlano (5 000).+
45 Ka ntle le go diega, a gapeletša barutiwa ba gagwe gore ba namele sekepe ba mo ete pele ba ye lebopong la ka mošola go ya Betsaida, ge yena a be a sa phatlalatša lešaba.+
46 Eupša eitše ge a laelane le lona a tloga a ya thabeng gore a yo rapela.+
47 Ge e šetše e le mantšiboa, sekepe se be se le gare ga lewatle, eupša yena o be a le noši nageng.+
48 Eitše ge a ba bona ba swere bothata+ bja go hudua sekepe ka ge ba be ba lebane le phefo, mo e ka bago ka nako ya tlhapetšo ya bone* bošego a tla a ba lebantše a sepela godimo ga lewatle, eupša a dira eka o tla ba feta.
49 Ge ba mmona a sepela godimo ga lewatle ba goeletša ka lentšu le le hlabošago ba re: “Ke seriti.”+
50 Gobane ka moka ba ile ba mmona gomme ba boifa. Eupša gateetee a bolela le bona a re: “Tiang matla! Ke nna; le se boife.”+
51 Ke moka a namela sekepeng le bona, phefo ya okobala. Se sa ba makatša kudu,+
52 gobane ba be ba se ba kwešiša seo ba bego ba swanetše go ithuta sona ka mohlolo wola wa dinkgwa, eupša dipelo tša bona tša tšwela pele di retetše di sa kwešiše.+
53 Ge ba fihla ka mošola nageng, ba tsena Genetsareta ke moka ba emiša sekepe ka tshetledi kgauswi le moo.+
54 Eupša gateetee ge ba etšwa sekepeng, batho ba mo tseba,
55 ba kitima le tikologo yeo ka moka, ba thoma go rwala ka maako bao ba bego ba babja ba ba iša moo ba bego ba kwele gore o gona.
56 Kae le kae moo a bego a tsena metsaneng goba metseng goba magaeng+ ba be ba bea balwetši ba bona marekišetšong gomme ba mo kgopela gore feela ba kgwathe+ morumo+ wa seaparo sa gagwe sa ka ntle. Ka moka bao ba bego ba mo kgwatha ba be ba fola.+
^ Go tloga mo e ka bago ka iri ya boraro mesong go fihla ge letšatši le hlaba.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D6%26wtlocale%3DSE%26srcid=share⊂ject=Bala Beibele Inthaneteng